Id-Deċiżjoni tal-Kunsill
tat-13 ta' Jannar 2004
dwar il-firma u l-applikazzjoni provviżorja ta' Arranġament Amministrattiv fil-forma ta' Skambju ta' Ittri bejn il-Komunità Ewropea u l-Konfederazzjoni Svizzera dwar is-sistema transitorja ta' punti li japplikaw għall-vetturi ta' merkanzija tqila li jgħaddu mill-Awstrija
(2004/182/KE)
IL-KUNSILL TA' L-UNJONI EWROPEA
Wara li kkunsidra t-Trattat li jistabilixxi il-Komunità Ewropea, u partikolarment l-Artikolu 71(1), b'konnessjoni ma' l-ewwel sentenza ta' l-ewwel subparagrafu ta' l-Artikolu 300(2) tiegħu,
Wara li kkunsidra l-proposta tal-Kummissjoni,
Billi:
(1) Il-Kummissjoni innegozjat arranġament amministrattiv f'forma ta' Skambju ta' Ittri bejn il-Komunità Ewropea u l-Konfederazzjoni Svizzera li jikkonċerna is-sistema transitorja ta' punti applikabbli għall-vetturi ta' merkanzija tqila li jgħaddu mill-Awstrija.
(2) L-arranġament amministrattiv għandu jiġi ffirmat suġġett għall-konklużjoni tiegħu li ser isseħħ aktar tard.
(3) Għandhom isiru arranġamenti għall-aplikazzjoni provviżorja ta' l-arranġament amministrattiv mill-1 ta' Jannar 2004,
IDDEĊIEDA KIF ĠEJ:
Artikolu 1
Il-President tal-Kunsill, f'isem il-Komunità Ewropea, huwa awtorizzat li jinnomina l-persuna(i) li għandha (għandhom) id-dritt jiffirma(w) l-arranġament amministrattiv f'forma ta' Skambju ta' Ittri bejn il-Komunità Ewropea u l-Konfederazzjoni Svizzera dwar sistema tranżitorja ta' punti applikabbli għall-vetturi ta' merkanzija tqila li jgħaddu mill-Awstrija, suġġett għall-konklużjoni tiegħu li ser isseħħ aktar tard.
It-test tal-Ftehim huwa anness ma' din id-Deċiżjoni.
Artikolu 2
L-arranġament amministrattiv imsemmi fl-Artikolu 1 għandu jkun applikat fuq bażi provviżorja mill-1 ta' Jannar 2004.
Artikolu 3
Din id-Deċiżjoni għandha tkun ippublikata fil-Ġurnal Uffiċjali ta' l-Unjoni Ewropea.
Magħmula fi Brussel, fit-13 ta' Jannar 2004.